**ՔԱՐ ՈՒ ԱՆՍԻՐՏ ՄԵՐ / Հայ ժողովրդական հեքիաթներ, Հատոր VIII / Գուգարք (Լոռի), Լոռու բարբառ (խոսվածք)**

Մի թագավոր ա ըլել, դա իրա վազիր-վզիրը վեր ա կալել, գնացել ա ջրի ղրաղը, տեհիլ ա, որ ջուրը իրեք իսանի գլուխ ա բերում, հենց ասիլ ա իրա վազիր-վզիրներին.— Գլխները ջրից հանեցեք։

Մզրախովը մի գլխին տվել ին, նի չի մտել:

Թագավորն ասել ա.— Գցեք ջուրը։

Մեկ էլ տվել են հենց անց ա կացել գլխից։

Ասիլ է.— Էդ էլ գցեցեք ջուրը։

Մեկին էլ են տվել, գլխի կեսն ա մնացել։

Թագավորն ասել ա.— Էս գլուխը վերցրեք տանենք տուն։

Որ տանում են տուն, նազրներն ասում են.— Թագավորն ապրած կենա, ի՞նչ հսկացար, որ արիր։

Թագավորն ասել ա.— Որ խելոք զրիցն արին, գլխի էս կռանը տվել են ու էն կռնիցը դուս ա իկել, գլխումը չի մնացել։ Մեկն էլ ասել են՝ Իսկի գլխումը չի մտել— էն էլ են գցիլ ջուրը։ Ամա էս ա որ կես տեղն ա մնացել, ինչ որ ասել են, գլխու մեջն ա մնացել։

Թագավորի կնիկը մահացել ա, թագավորը գնացել ա ուրիշ տեղ։ Հետո մի ջադու պառավ էկիլ ա թագավորի թազա կնկա կուշտը, ասել ա.— Էդ իրա ծերքի կնկա գլուխն ա, եթե էտա չի ըլի՝ քեզ հետ թագավորը շատ լավ կըլի։

Թագավորը ունենում ա մի տասը տարեկան աղջիկ։

Թագավորի թազա կնիկը ջադուին ասում ա.— Բա գլուխն ի՞նչ պետք է անենք։

Ջադուն ասեց.— Պեչքը քցի էրի ու տար քամուն տուր։

Թագավորի կնիկը էրեց ու տվուց աղջկան, աղջիկն էլ տարավ քաման տվուց։ Քամին էն քոզիցը քցեց աղջկա պերանը, ընդուց էրկուհոքիսացավ, հենց վերջ էկավ, ազատվեց տղա էլ պիրեց։

Որ թագավորն էկավ, առաջ գնացին ասին.— Աչքդ լիս, աղջիկդ տղա ա պիրել։

Թագավորն ասաց.— Գնալու հատաղ գնամ գլուխը տամ, ես ազաբը թողել եմ ու գնացել, ինչու ա տղա պիրել։

Աղջիկն ասեց.— Թագավորն ապրած կենա, կաց մի բան կասեմ, էլի գլուխս տուր։

Ասեց թե.— Էն գլուխը որ պիրիլ էս, փլան ջադու պառավը ասավ, որ ձեր հին կնկա գլուխն է։ Իմ մերացուս ասավ՝ բա ի՞նչ անեմ։

Ջադուն ասավ.— Պեչքը քցի էրվի ու տար քամուն տուր։ Հենց քամին նրա քողիցը բերանս քցեց ու էնդուց էլ բահըմ էկավ, էրկուհոգիսացա, ու դուս էկավ մի տղա։

Թագավորը հավատաց, գլուխը տվուց ոչ, էն էրեխեն դառավ տաս տարեկան տղա։ Հետո, որ էս էրեխեն գնաց իրանց րեխանց հետ խաղ անելու, էնքան ղուվաթ ուներ, որ հենց որի ղոնիցը որ տվեց՝ կուռը պոկ էկավ, որին սիլլա տվեց՝ մահացավ։

Թագավորին ասին.— Թագավորն ապրած կենա, էրեխեդ մեր էրեխանց շատ վնասիլ ա, պետք է մենք քոչինք։

Ըրեխեն մորն ասում ա.— Մայրիկ ջա՛ն, ժողովուրդը ոչ, մենք պետք է քոչինք։

Ըրեխեն ու մերը վեր են կենում գնում։ Գընում են տենում մի տըզի կեսի չափ էրկաթե տուն։ Տունն են մտնում ու տենում, որ տունը խազնեքով լիքն ա, ամեն մի պանն էլ դուզ ու տեղին ա։ Տեսան տակինն էլ մի զերուզամբի կա։ Մեր ու տղեն իրիկունը տեհան, որ օխտը դև դպա տուն գալիս են, մեկը մի ծառ ա շլակել, մեկը մի պախրա շլակել, մեկը մի արջ ա շլակել։ Մերը վախեց ու վեր կացավ ասավ.— Տղա ջան, մեր վերջն ա։

Տղեն ասեց.— Մայրիկ ջան, մի վախիլ, ես ըստեղն եմ։

Դևը տեհավ, որ էրկու իսան իրանց տուն են էկիլ։

Դևն ասեց.— Ղուշն իրա թևովը, օձն իրա պորտովը ըստի իկած չին, դու ինչ իսան իս, որ ըստի էկիլ իս։

Տղեն առաջ կանգնեց, ասեց.— Օխտն աղբեր չլինք, ութն աղբեր ըլինք, կենտ-կենտ էկեք, զարզանդում ենք։

Ու թուրը վե կալավ դռան տակը մտավ, էկողի գլուխը տվուց՝ ընկավ զերուզամբին, էսպես վեցի գլուխն էլ տվուց ու ընկավ զերուզամբին։ Էն մինն էլ վրավուրդ արավ, հենց յարալու ընկավ զերուզամբու մեջը, ու տղեն գլխու չընգավ, թե յարալու ա։

Հետո տղեն ասեց.— Մայրիկ ջան, էս խազինեն էլ, էլ ահագին ապրուստը կուտինք, կկենանք չև մեր մահի օրը։

Հետո էս տղեն վե կացավ գնաց որսը։ Մերը գնաց զերուզամբի գլուխը ասեց.— Դև, սախ ե՞ս։

Ասավ, որ.— Հա, սաղ եմ։

Կնիկը յարալուն վի կալավ պերեց, դրան սղացրուց։

Դևը սաղացավ, կնկա հետ լավ ծանոթացավ։

Հետո դևին ասաց.— Ո՞նց անենք, որ տղեն գնա ու էլ հետ չգա։

Դևն էլ ասեց թե.— Դու հիվանդացի, ասա, որ անմահական խնձոր էս ուզում, դա կերթա ու էլ հետ չի գա։

Տղեն էկավ տեհավ, որ մերն հիվանդացել ա ու շատ դարդ արավ։

Մերը տղին ասեց.— Գնա անմահական խնձորը պեր, որ առողջանամ։

Տղեն գնաց, շատ գնաց, քիչ գնաց ու մի տեղը ղոնախ ընկավ։

Ղոնախատերի անունը Կիրակի էր։ Կիրակին ասավ.— Տղա ջան, ո՞ւր ես գնում։

— Անմահական խնձորի եմ գնում։

Կիրակին ձինն էլ, խուրջինն էլ, շուշեն էլ տվեց, որ անմահական ջրից մեջը լցնի։

Կիրակին ասաց տղին.— Բաղի չափառներից վախիս ոչ, բաղի չափառն օձ ա, կերթաս գելի ըղաքի խոտը վեր կուլիս ղոչի ըղաքին կդնես, ղոչի ըղաքի դմակն էլ՝ գիլի ըղաքին կդնես, շուշեն անմահական ջրից կլցնես, խուրջինն էլ անմահական խնձորից, որ ղի կտան վախիս ոչ, մտիկ պտի չանես։

Մի մազ էլ տալիս ա տղին, ասում ա.— Բան ա, որ ջահիլություն անես մտիկ տաս, տենաս, որ գալիս են մաղը ծխի՝ կրակ կդառնա ու հետ կդառնա օձը։

Տղեն վեր ա կենում ու գնում բաղը։ Գնում ա ղոչի ըղաքի դմակը վեր անում դնում ա գիլի ըղաքին, գիլի ըղաքի խոտը դնում ղոչի ըղաքին ու մտնում բաղը։

Որ մտնում ա բաղը, ասում են.— Գե՛լ, տարա՜վ։

Գելն ասում ա.— Քանի տարին գել եմ, ես սոված եմ ապրում, ուլղուզ անջախ եմ գտել։

Ղոչն էլ ասում ա.— Էս քանի տարի ղոչ եմ, սոված, էս խոտը անջախ եմ գտել, մենք էդ տղին չենք վնասիլ։

Անմահական ջուրը շուշեն է լցնըմ էդ տղեն, ու անմահական խնձորն էլ խուրջինն է լցնում էդ տղեն։

Ձիու վրա ա գցում խնձորն էլ, ջուրն էլ, ինքն էլ վեր ըլում ա ձին քշում ա դհա։ Եդնուց շատ ղի են տալի, էտուց տղեն եդ ա մտիկ անում, տենում ա, որ օձի չափառը գալիս ա։ Տղեն աստված ա կանչում ու էն մաղը ծխում։ Հենց բոց ա տալի ըղաքին, օձը բոց ա դառնում ու էլ չի գա։

Տղեն գալիս ա Կիրակու տուն, էն գիշեր տղեն քնում ա։

Որ քնում ա, Կիրակին էն անմահական ջուրը ինքը վերցնում ա և իրան ջրիցը ածում շուշեն։ Անմահական խնձորն էլ եդ վերցուց, իրանց խնձորը խուրջինն ածեց։

Տղեն ռավոտը վեր կացավ ու գնաց մոր կուշտը։ Մերը որ ետով դուս էլավ, տեհավ, որ տղեն հրեն եդ ա գալի։

Ասեց դևին.— Տղես եդ ա գալի։

Դևն մտավ զերուզամբին թաք կացավ։

Հետո տղեն եկավ, ասավ մերը.— Էդ ի՞նչ եդացար, դու բարով էկար, տղա ջան։

Մերը էս ջրիցն էլ խմեց, էն խնձորիցն էլ կերավ, ասեց.— Ուխայ, այ տղա ջան, մեզ էլ օլում չկա։ Էլ եդ տղեն դուս էլավ։

Դևին ասաց.— Էլ հնար չէլավ։

Դևն ասավ.— Ասա՛, ա՜յ տղա ջա՛ն, քու ղըվաթ որտե՞ն ա։

Տղեն իրիկուն, որ տուն ա գալիս, մերը հարցնում ա.— Այ տղա ջան, քու ղըվաթ որտե՞ն ա։

Տղեն ասում ա.— Ես հիմի սին նի դուս կաղնեմ, դու փետքաշը վրա տու։

Սին նի դուս կաղնում ա, փետքաշն էլ մերը վրա ա տալի։

Հիմի ասում ա.— Մայրի՛կ, ղրաղի, թափ տամ ինձ։

Տղեն որ թափ է տալի, օղերը պատին են դիպչում, փշրում։

Տղեն ասում ա.— Էլի չի ոտն արավ։

— Բա ի՞նչը ոտ կանի, տղա ջա՛ն,— ասում ա մերը։

— Մայրիկ ջա՛ն, էրկու բիթս իրարու վրա դի ու ղայիմ փթաթի։

Մերը տղի երկու բիթ իրարու վրա դնում ու լարով էլ փթաթում։

Տղեն, որ ձիգ ա տալի, որ պոկի լարը երկու բթի օսկոռումը մնում ա։

— Մայրիկ չի իլավ, եդ արա։

Մերը դևին ձեն ա տալի.— Ի՞նչ ես անում, դուս արի։

Դևն ասում ա.— Ի՞նչ անեմ:

Մերն ասում ա.— Հենց թուրը քաշի մանտր-մանտր կտորի։

Դևն ասում ա.— Շատ էլ որ հնգորտանքս կտորել ա, ես դրան ղիմիշ չեմ անիլ։

Մերը դևի ձեռից թուրն առնում ա ու տղին կաղնած կտուրում ա։ Տղի ջանդակը ածում ա խուրջինն ու ձիի վրա գցում ու ղրկում։

Ձին արածելով գնում ա Կիրակու տուն։

Կիրակին դուս ա գալի, տեսնում ա խուրջինն, ասում ա.— Է՜յ վա՜յ, էյ վա՜յ, տղին բեթարափ են արել։

Ձիու վրից խուրջինը վեր ա բերում, տենում ա, որ տղի ջանդակը խուրջինումն ա, խալիչեն փռում ա, անմահական ջուրը բերում խալիչու վրա բմբլումով ցրցնում ա, էն տղի ջանդակը բերում խալե-խալե խալիչու վրեն շինում, անմահական ջրեն քսում, հետո էլ անմահական ջուրը բերանն ա լցնում ու փչում։

Հենց որ փռնշտում ա, սղանում ու վեր ա կենում։

— Օ՜ֆ, օ՜ֆ,— ասում ա,— Կիրակի, ի՞նչ շատ քնել եմ։

Կիրակին էլ ասում ա.— Լավ քնել ես, ամա մի միտքն արա...

Միտքն ա անում, ամեն մի բանն էլ տենում ա, թե ինչեր են եկիլ գլխուն։

Տղեն էլի վեր ա կենում ու գնում մոր կուշտը։

Մերն ասում ա.— Էդ որ տեղ իր կորել, տղա ջան, շատ կարոտել ի։

— Մայրիկ ջա՛ն, քու ամեն բանն էլ միտս ա։

— Դև՛,— ասում ա տղեն,— դուս արի, դու որ ղմիշ չարիր ինձ կտորես, ես ու դու կլնինք ախպեր։ Դե մորս կապի սնիցը, կտրատի։

Դևը սնից կապում ա մորը ու թրով կտրատում ա։ Դևն ու տղեն դառնում են ախպեր։

Ասծանե իրեք խնձոր վեր ընկավ, մեկը՝ ասողին, մեկը՝ լսողին, մեկն էլ՝ դուզ խոսողին։